Точка 32

Проект на Постановление за приемане на план за въвеждане на наземно цифрово телевизионно радиоразпръскване (DVL-Т) в Република България
АНЮ АНГЕЛОВ: Господин премиер, не съгласувах първоначално това предложение и конкретно приемането на този план, защото по същите причини, по които План 2008 не беше изпълнен, и този план, който сега ще приемем, няма да бъде изпълнен, при едно условие – ако не се отпуснат средства от държавния бюджет за финансиране на тези дейности. Тези средства бяха спрени от 2009 година, аз съм спрял изпълнението на договори и при тази ситуация е невъзможно да бъде изпълнено онова, което се предлага. Единствено тази точка, в която е записано, че трябва да има такова целево осигуряване на финансови средства за изпълнението на този план, аз предлагам да се приеме точката на вносител и да се напише в текста на постановлението. В противен случай, след отнемането на тези средства в края на 2009 година и след като през 2010 година беше намален бюджетът с 40 на сто на Министерството на отбраната, е абсолютно невъзможно, каквото и преструктуриране на разходите в Министерството на отбраната да се направи, да покрият тези нужди. А това са 260 милиона за четири години.

Искам да кажа, че в същото време се планира след като се дадат тези честоти еднократна финансова такса се плаща в размер на 265 милиона. Ако си спомняте, имаше един разговор при Вас и Вие назначихте с Ваша заповед една работна група от двама заместник-министри да я ръководят. Тя предложи да се направи конкурс под условие с отлагане на даването на честотите, с определен процент от тази сума 265 милиона, на базата на която да се събере целеви фонд и с него да се финансират тези дейности. Това не получи развитие, има такъв доклад на двамата заместник-министри на транспорта и на отбраната и на практика аз съм поставен в състояние да не изпълня този план, господин министър-председател, откровено казано.

БОЙКО БОРИСОВ: Борисов!

ВАЛЕРИ БОРИСОВ: С две изречения искам да кажа какви са задачите, които трябва да решим, които си поставя този план. Населението на България трябва да бъде своевременно информирано затова, че от 1 септември 2013 г., съгласно последните изменения в Закона за електронните съобщения, се преминава изцяло към цифрово телевизионно радиоразпръскване. За целта е предвидена мащабна информационна кампания, осигурени са средства целево от републиканския бюджет за това нещо.

Господин Ангелов спомена, че освобождаването на заетия честотен ресурс от Министерство на отбраната може да стане в зависимост от осигурени целеви средства за това нещо. В процеса на съгласуване, а и на подготовка на плана, съвместно с колегите от Министерството на финансите и от отбраната, не можахме да сближим позициите поне до този момент, за да запишем в плана, че такива средства ще могат да бъдат осигурени. В становището на Министерството на финансите се казва, че, да, те подкрепят въвеждането на цифровизацията, като Министерство на отбраната трябва да се опита в рамките на собствения си бюджет за отдели средства за това нещо.

Нещо изключително важно искам да спомена. Този процес се наблюдава много внимателно от Европейската комисия. Следващата седмица има планирано посещение в Брюксел и среща с колеги от Европейската комисия, на която аз и министър Московски ще обясним какви конкретни стъпки предприема България.

БОЙКО БОРИСОВ: Защо? Имаме директива до тогава да го приемем?

ВАЛЕРИ БОРИСОВ: Защото имаме изпратено мотивирано становище от Европейската комисия, която е предпоследна стъпка преди откриване на съдебна процедура срещу България затова, че не си изпълняваме ангажиментите по цифровизация. Така че приемането на плана е изключително важно, защото това е една…

БОЙКО БОРИСОВ: Значи, планът е изключително важен, но в отбраната пари няма откъде да се дадат, те буквално цедят от всичко. Да кажем, че ще дадат 260 милиона, е, просто няма как да ги дадат. На четири са по 60-70 милиона, което… имай предвид, че асфалтът ни е 70 милиона.

А не може ли, юристите, да направим такава предварителна уговорка – да не вадим тези свежи пари, а под условие конкурсът, което Ангелов предлага, да не вадим ние парите, а този, който ще се занимава с това или както казваш после ще получим 266 милиона, образно казано на четири години лихвите са 10 милиона или 15 милиона или хикс милиона, да не смятам, вместо 266 милиона да плати примерно 250 милиона, ама през този период да ги подсигурява парите, за да не се налага ние да даваме пари от бюджета?

ВАЛЕРИ БОРИСОВ: Това е обсъждано с представителите на Министерството на финансите. Колегите казват, че по принцип може да се реализира такъв подход, но тези пари 250-260 милиона, влизайки в републиканския бюджет, те влизат в общия републикански бюджет и съгласно Закона за бюджета нямало как да бъдат заделени целево за цифровизация.

СИМЕОН ДЯНКОВ: Година по година може, но ние не можем от сега с този бюджет да кажем, че след три бюджета тези пари ще са заделени, защото тогавашното правителство и парламент могат да решат нещо друго. Година по година обаче можем да го правим. 

ВАЛЕРИ БОРИСОВ: Значи това е добре, ако може така да се разберем.

БОЙКО БОРИСОВ: Аз предлагам тази точка да я оттеглим и, едно е да говорят експерти от министерствата, по тази тема министър Дянков и Аню Ангелов и Валери Борисов сядате и ще внесете точка, когато имаме финансова схема.

Сега, ОК, ти пред Брюксел ще кажеш: имаме такъв план, приет от Министерски съвет, обаче всъщност той реално няма да се изпълни.

ВАЛЕРИ БОРИСОВ: Това е така, да.

БОЙКО БОРИСОВ: Е, защо? Никога не сме подвеждали Брюксел с подобни решения. Затова оттегляме точката, а до следващия път седнете и отрегулирайте как да го направим. 

СИМЕОН ДЯНКОВ: Аз поемам този ангажимент заедно с другите министри. Междувременно, при срещата в Брюксел ще е хубаво да поискате от тях анализ реално как върви изпълнението на тази директива в други държави. Защото аз съм убеден, че 14 държави от Европейския съюз в момента са в рецесия и имат големи бюджетни дефицити. Току-що чухте, че само три държави, включително България, изпълняват критериите от Маастрихт, което означава, че голяма част от Европейския съюз няма в момента добри бюджети. Така че, много се съмнявам, че страни като Ирландия, Португалия, Гърция, Испания, Италия и т.н... 

БОЙКО БОРИСОВ: Ще се засилят да цифровизират за 2013 г.

СИМЕОН ДЯНКОВ: Така че, вие като ходите в Брюксел винаги трябва да имате и този подход – да питате как върви изпълнението на това и ако се окаже, че много други държави не го изпълняват, аз лично съм убеден че е така, защото знам бюджетите как се организират в другите държави, е хубаво България също да е водеща в намирането на общо европейски решения, както сме го правили във фискалния, в земеделието и т.н.

БОЙКО БОРИСОВ: Много е важно това да видим как са и да не ни притиска времето. Защото можем да го направим по добър финансов начин.

Точка 32 я отлагаме.
